Hraun tók að flæða úr Taal eldfjallinu á Filippseyjum í dag og vara jarðfræðingar við því að hættulegt gos geti átt sér stað hvenær sem er . Greint er frá á vef Guardian en tekið er fram að skyndileg virkni eldfjallsins hafi komið vísindamönnum á óvart . Þá neyddust yfirvöld til að loka alþjóðaflugvellinum í Manila , höfuðborg landsins , með þeim afleiðingum að hætt var við rúmlega 240 flugferðir , en mikil aska fór í loftið frá eldfjallinu , sem er sunnan við höfuðborgina , og náði rúmlega 100 kílómetra norðar en borgin . Þá þurftu rúmlega 8000 íbúar í grennd við eldfjallið að yfirgefa heimili sín en yfirvöld búast við að tala þeirra sem muni þurfa að flýja geti farið upp í hundruð þúsunda . „ Hraði virkninnar á Taal eldfjallinu kom okkur á óvart , “ er haft eftir Mariu Antoniu Bornas , yfirmanni jarðfræðistofnunar Filippseyja . „ Við höfum greint hraunkviku , sem enn er djúpt í jarðveginum og hefur ekki náð upp á yfirborðið . Við eigum enn von á hættulegu gosi hvenær sem er . “ Enn sem komið er hafa ekki borist fregnir af því að nokkur hafi látist í hamförunum né heldur fregnir af skemmdum . Eldfjallið gaus síðast á áttunda áratug síðustu aldar og gaus það þá í fjóra mánuði . Vísindamenn segja að erfitt sé að gera ráð fyrir hve lengi gos mun standa yfir nú .